ลุ้น SET รีบาวด์! รับราคาน้ำมันพุ่งหนุนหุ้นพลังงาน-คาดหวังแผนกระตุ้นศก.สหรัฐฯ
ลุ้น SET รีบาวด์! รับราคาน้ำมันพุ่งหนุนหุ้นพลังงาน-คาดหวังแผนกระตุ้นศก.สหรัฐฯ
11 ส.ค. 2563

นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ กล่าวว่า แนวโน้มการเคลื่อนไหวของดัชนีเช้านี้น่าจะรีบาวด์ได้เล็กน้อย หลังได้รับปัจจัยบวกจากราคาน้ำมันที่ปรับตัวขึ้นทั้งน้ำมันดิบ WTI และน้ำมันดิบเบรนท์ มาอยู่ที่ราว 42 และ 45 เหรียญสหรัฐ/บาร์เรลตามลำดับนั้น น่าจะช่วยผลักดันให้กลุ่มพลังงานปรับขึ้นนำตลาดได้
ขณะเดียวกันยังมีสัญญาณบวกจากสถานการณ์โควิด-19 ที่พบผู้ติดเชื้อรายใหม่ในสหรัฐลดลงเหลือต่ำกว่า 50,000 ราย/วัน รวมถึงคาดหวังมาตรการกระตุ้นเศรษฐกิจรอบใหม่ของสหรัฐที่น่าจะได้ข้อยุติในเร็ววันนี้
นอกจากนี้บริษัท ปตท. จำกัด (มหาชน) หรือ PTT และบริษัท สยามแม็คโคร จำกัด (มหาชน) หรือ MAKRO ที่ประกาศผลประกอบการไตรมาส 2/63 ออกมาดีกว่าที่ตลาดคาดการณ์ น่าจะเป็นปัจจัยที่หนุนภาพรวมการลงทุนด้วย โดยเฉพาะ MAKRO ที่ผลประกอบการออกมาดี ทำให้ตลาดคาดหวังต่องบการเงินของบริษัท ซีพี ออลล์ จำกัด (มหาชน) หรือ CPALL ด้วย อย่างไรก็ตามภาพรวมของผลประกอบการบริษัทจดทะเบียนในตลาดยังไม่ดีมากนัก ทำให้มีโอกาสที่จะถูกลดประมาณการกำไร ซึ่งยังเป็นปัจจัยที่กดดันต่อการปรับขึ้นของดัชนี
พร้อมให้แนวรับที่ 1,320 และ 1,315 จุด และแนวต้านที่ 1,330 และ 1,335 จุด